બીજી તરફ ઉત્તર ઝોનના સોલા સિવિલ હોસ્પિટલ જેવી સરકારી મિલકતનો રૂ.૬ર.૧૧ લાખનો પ્રોપર્ટી ટેકસ બાકી બોલે છે તો એક્ઝિબિશન વગેરે માટે જાણીતા મેમનગર હેલ્મેટ સર્કલ પાસેના ગાંધી કોર્પોરેશનનો રૂ.૯.ર૩ કરોડ જેટલો અધધ ગણાય તેટલો પ્રોપર્ટી ટેકસ હજુ સુધી ભરાયો નથી. ગાંધી કોર્પોરેશન આ ઝોનના ડિફોલ્ટર્સમાં ટોપ મોસ્ટ ડિફોલ્ટર્સ હોવા છતાં સત્તાવાળાઓએ આ મામલે કોર્ટ કેસ ચાલતો હોવાનું કારણ આગળ ધર્યું છે. થલતેજના ઔડા ગાર્ડન પાસે આવેલી હોટલ કેમ્બે રૂ.૪૯૩ કરોડના બાકી ટેક્સ સાથે બીજા ક્રમાંકે છે, પરંતુ હોટલ કેમ્બેના સંચાલકોએ નાદારી નોંધાવી હોવાનું તંત્ર જણાવીને બીજા અર્થમાં સત્તાવાળાઓ વર્ષો સુધી ટેકસને બાકી રાખીને ઊંઘતા ઝડપાયા હોવાનો નિખાલસ એકરાર પણ કરી રહ્યા છે. ઉત્તર પશ્ચિમ ઝોનના બોડકદેવ વોર્ડમાં એસજી હાઇવે પરની રંગોલી રેસ્ટોરાં ટોપ ડિફોલ્ટર્સના લિસ્ટમાં ત્રીજા ક્રમાંકે છે. રંગોલી રેસ્ટોરાંના સંચાલકો પાસેથી ટેકસ વિભાગે રૂ.૧.ર૪ કરોડનો ટેકસ વસૂલવાનો છે.